Protiv utaje: Marić gasi pristup stranim internet kladionicama!

Iako je bilo sumnji da bi izmjenama zakona Vlada mogla gasiti sve nepodobne portale, ministar Marić kaže: 'Nema govora da se pokušava cenzurirati sloboda govora, ovo su tražile naše kladionice'

<p><strong>Udruga hrvatskih sportskih kladionica je lani upozorila da strane internet kladionice godišnje ne plate oko milijardu kuna direktnih i indirektnih davanja državi koje oni moraju osigurati, te su tako nelojalna konkurencija</strong>.</p><p>Izračunali su da Hrvati ukupno na stranim internet kladionicama ostave oko tri milijarde kuna. U Hrvatskoj postoje stroga pravila koja zabranjuju i klađenje malodobnima, a svaki dobitak se oporezuje od 10 do 30 posto, plaćaju se i manipulativni troškovi. Sve to poskupljuje klađenje, pa nije čudno da su <strong>domaći igrači na sreću koristili mogućnost klađenja preko interneta i bez tih troškova</strong>.</p><p><strong>Od ožujka će i Hrvatska, kao i brojne druge europske zemlje, blokirati pristup stranim kladionicama koje ne posluju u skladu s našim zakonima</strong>.</p><h2>Blokirat će one koji ne posluju u skladu s propisima</h2><p>U javnoj raspravi je prijedlog pravilnika koji to omogućava. Kladionice se izrijekom ne navode, ali <strong>blokirat će se oni koji nude "robu i usluge putem interneta, omogućuju uplate građana i ne posluju u skladu s propisima koji uređuju njihovu djelatnost u Hrvatskoj"</strong>.</p><p>Izmjene općeg poreznog zakona koje su prethodile tom pravilniku, izazvale su dosta pomutnje u javnosti i otvorilo pitanje hoće li Porezna uprava gasiti i internet portale ako 'štete zajednici'. Razlog je dosta neodređena odredba u zakonu koja glasi: "Ako se određena gospodarska djelatnost obavlja uz izbjegavanje ispunjavanja zahtjeva reguliranih odredbama posebnog propisa koji uređuje tu djelatnost, te se tako <strong>ostvaruju nepripadajuće porezne pogodnosti ili izaziva teško nadoknadivu štetu za društvenu zajednicu</strong>, nadležno tijelo može izdati nalog o zabrani daljnjeg rada".</p><h2>Marić: Isto su učinile brojne druge zemlje</h2><p>Ministar financija Zdravko Marić nam je odgovorio da se sigurno ne ograničava sloboda govora tim zakonom ili je da je on oruđe za cenzuru.</p><p>- U izmjene zakona se isključivo krenulo na inicijativu domaćih kladionica i priređivača igara na sreću. <strong>Ne radi se samo o poreznom pitanju, nego i činjenice da se malodobne osobe mogu kladiti na internet kladionicama jer posluju bez kontrole. Nema nikakvog govora o pokušaju cenzure slobode govora. Isto su učinile i brojne druge zemlje</strong> - odgovorio nam je ministar Marić.</p><p>Vladin potez sigurno neće ići glatko. Trebaju podnijeti detaljan opis nadležnoj agenciji HAKOM zašto se neka stranica blokira, a ona će ići i na popis zabranjenih.</p><p>Ali, iskustvo pokazuje da su strane kladionice našle načina za otvaranje stalno novih stranica s ponudom...</p>